বিডি নিউজ টিভি ২৪ ডট কম: রিয়াদুল ইসলাম:ঢাকা: মহান বিজয় দিবস উপলক্ষ্যে বিএনপির পূর্বঘোষিত কর্মসূচি বিজয় র‌্যালি নয়াপল্টনের কেন্দ্রীয় কার্যালয়ের সামনে থেকে শুরু হয়ে কাকরাইল মোড়, শান্তিনগর, মালিবাগ মোড় হলে ফের নয়াপল্টনস্থ দলীয় কার্যালয়ের সামনে গিয়ে শেষ হয়েছে। আজ রোববার বেলা ৩টার দিকে এ র‌্যালি শুরু হয়। শেষ হয় বিকেলে সাড়ে চারটায়। বেলা ১১টার পর থেকে দলীয় কার্যালয়ের সামনে বিভিন্ন ওয়ার্ড, থানা ও অঙ্গ সংগঠনের পক্ষ থেকে মিছিল সহকারে লোকজন জড়ো হতে থাকে। বেলা তিনটার দিকে বিজয় র্যালি শুরু হলে এতে জনতার ঢল নামে। র‌্যালিতে বিএনপি ও এর অঙ্গ এবং সহযোগী সংগঠনের হাজার হাজার নেতাকর্মীর সঙ্গে সাধারণ মানুষ অংশ নেয়। এক পর্যায়ে র‌্যালিটি জনসমুদ্রে রূপান্তরিত হয়। সকাল থেকেই রাজধানীর বিভিন্ন এলাকা থেকে বিএনপি, যুবদল, স্বেচ্ছাসেবক দল, মহিলাদল, কৃষকদল, শ্রমিক দল ও ছাত্রদলের নেতাকর্মীরা ব্যানার-ফেস্টুন নিয়ে মিছিলসহ নয়াপল্টনের কেন্দ্রীয় কার্যালরে সামনে আসে। র‌্যালি শুরু হলে সড়কের দু’পাশে থাকা সাধারণ মানুষ ও ব্যবসায়ীরা হাত নেড়ে, কেউ কেউ করতালি দিয়ে অংশগ্রহণকারীদের উৎসাহ দিতে থাকেন। নয়াপল্টন থেকে র্যালিটি কাকরাইল মোড় আসলে প্রথমে পুলিশের বাধার মুখে পড়ে। কিছুক্ষণ আটকে রাখা হয় র্যালিতে অংশগ্রহণকারী হাজার হাজার মানুষকে। পরে তাদের ছেড়ে দেয়া হয়।